**KLAIPĖDOS MIESTO SAVIVALDYBĖS ADMINISTRACIJOS**

**UGDYMO IR KULTŪROS DEPARTAMENTO**

**ŠVIETIMO SKYRIUS**

**ATASKAITA**

**DĖL IKIMOKYKLINIŲ UGDYMO ĮSTAIGŲ LOGOPEDŲ IR VADOVŲ BEI BENDROJO UGDYMO MOKYKLŲ LOGOPEDŲ, VADOVŲ TARPinstitucinio BENDRADARBIAVIMO**

2018 m. birželio 4 d. Nr. ŠV2-3

Klaipėda

Vadovaudamasi Klaipėdos miesto savivaldybės administracijos Ugdymo ir kultūros departamento Švietimo skyriaus valstybės tarnautojos vyr. specialistės Aušros Dragašienės 2018 metų nustatyta užduotimi organizuoti pasitarimai Vitės pagrindinėje mokykloje, „Verdenės“, „Versmės“ Martyno Mažvydo, Prano Mašioto progimnazijose (toliau – švietimo įstaigos). Iš viso pasitarimuose dalyvavo 5 švietimo įstaigų ir 24 ikimokyklinių ugdymo įstaigų atstovai. Švietimo įstaigose organizuotuose pasitarimuose dalyvavo direktoriai, pavaduotojai ugdymui, socialiniai ir specialieji pedagogai, logopedai, psichologas. Ikimokyklinio ugdymo įstaigas daugiausia atstovavo ikimokyklinių įstaigų logopedai, vienas direktorius ir keletas direktoriaus pavaduotojų ugdymui. Tikėtina, kad švietimo įstaigose vyksta darnus administracijos bei pagalbos specialistų bendradarbiavimas.

Pasitarimuose dalyvavo Klaipėdos pedagoginės psichologinės tarnybos Specialiosios pedagogikos skyriaus vedėja Rita Nemčiauskienė.

Šių pasitarimų tikslas buvo organizuoti tarpinstitucinį bendradarbiavimą, siekiant numatyti tolimesnio bendradarbiavimo principus bei paruošti rekomendacijas dėl pagalbos tęstinumo tarp ikimokyklinio ugdymo įstaigų ir bendrojo ugdymo mokyklų.

Pasitarimų metu aptarta: iš kokių ikimokyklinių ugdymo įstaigų daugiausia vaikų atvyksta į bendrojo ugdymo mokyklų pirmas klases; ar ikimokyklinės įstaigos laiku pateikia priešmokyklinio ugdymo pedagogo rekomendacijas (toliau – rekomendacijos); kokiu būdu šios rekomendacijos patenka bendrojo ugdymo mokykloms. Aiškintasi, ar švietimo įstaigų mokytojams, pagalbos specialistams pateikiamos informatyvios rekomendacijos, ar bendradarbiauja ikimokyklinio ugdymo įstaigos su bendrojo ugdymo mokyklomis, siekdamos pagalbos vaikui tęstinumo. Numatytos tobulintinos sritys, bendradarbiavimo principai dėl pagalbos tęstinumo tarp švietimo įstaigų.

Vitės pagrindinėje mokykloje daugiausia būsimų pirmokų atvyksta iš „Bitutės“, „Traukinuko“ bei „Svirpliuko“ lopšelių-darželių. Minėtos ikimokyklinės įstaigos laiku pateikia rekomendacijas. Po organizuoto pasitarimo, vykusio prieš dvejus metus, pateikiamos rekomendacijos tikslesnės bei informatyvesnės. Esant poreikiui, švietimo įstaigos pagalbos specialistai, administracija bendrauja telefonu.

„Verdenės“ progimnazijoje daugiausia atvyksta vaikų iš „Obelėlės“ bei „Atžalyno“ ikimokyklinių įstaigų. Minėtos įstaigos aktyviai bendradarbiauja, pagalbos specialistai susitinka, aptaria iškilusias problemas bei galimus jų sprendimo būdus.

Martyno Mažvydo progimnazijoje būsimieji pirmokai atvyksta iš lopšelių-darželių „Šermukšnėlė“, „Čiauškutė“, „Liepaitė“, „Žuvėdra“, „Želmenėlis“. Pasitarime dalyvavę specialistai dalinasi patirtimi, aiškinasi dėl rekomendacijų informatyvumo ir tikslingumo, tolimesnių bendradarbiavimo galimybių.

Prano Mašioto progimnazijoje organizuotame pasitarime dalyvavo „Linelio“, „Aitvarėlio“, „Dobiliuko“, „Berželio“, „Volungėlės“, „Alksniuko“, „Žiogelio“, „Vyturėlio“ ikimokyklinių ugdymo įstaigų atstovai. Įstaigos tarpusavyje bendradarbiauja, dažniausiai telefonu. Šiai progimnazijai pateiktos rekomendacijos neretai būna neinformatyvios, netikslios, šabloniškos.

„Versmės“ progimnazijoje organizuotame susitikime dalyvavo lopšelių-darželių „Rūta“, „Volungėlė“, „Ąžuoliukas“, „Sakalėlis“, „Šaltinėlis“, „Dobiliukas“, „Pagrandukas“, „Versmės“ pagalbos specialistai, direktoriaus pavaduotojai ugdymui. Praėjusiais metais šioje progimnazijoje inicijuotas susitikimas, kuriame buvo susitarta dėl vieningos rekomendacijų pateikimo formos.

Švietimo įstaigos ir ateityje pageidavo organizuoti tokius pasitarimus. Tobulintinomis sritimis galima įvardinti ikimokyklinių įstaigų rekomendacijų pateikimą bendrojo ugdymo mokykloms ir pateikiamų rekomendacijų informatyvumą.

Išvados.

1. Išanalizavus švietimo įstaigų patirtis, tikėtina, kad švietimo įstaigos ne visada gauna rekomendacijas, nes ikimokyklinės įstaigos pateikia rekomendacijas įvairiai, vieni įteikia tėvams (globėjams, rūpintojams), kurie ne visada pateikia rekomendacijas bendrojo ugdymo mokykloms, kitų ikimokyklinių įstaigų darbuotojai rekomendacijas atneša švietimo įstaigoms.

2. Neretai rekomendacijos nepakankamai informatyvios, šabloniškos, pateikta informacija, neatitinka tikrovės.

3. Pasitarimuose dalyvavusios bendrojo ugdymo ir ikimokyklinio ugdymo įstaigos pagal galimybes bendradarbiauja.

4. M. Mažvydo progimnazijos atstovai kartu su ikimokyklinių įstaigų atstovais nutarė birželio mėnesį organizuoti, būsimųjų pirmų klasių mokytojų ir priešmokyklinio ugdymo pedagogų susitikimą.

Rekomendacijos.

1. Ikimokyklinio ugdymo įstaigų direktoriams aptarti, susitarti ir nuspręsti dėl rekomendacijų pateikimo vieningos sistemos švietimo įstaigoms.
2. Ikimokyklinės ugdymo įstaigos turi pateikti švietimo įstaigoms, vykdančioms pradinio ugdymo programą, Lietuvos Respublikos švietimo ir mokslo ministro 2018 m. vasario 5 d. įsakymu Nr.V-100 „Dėl švietimo ir mokslo ministro 2013 m. lapkričio 21 d. įsakymo Nr.V-1106 „Dėl priešmokyklinio ugdymo tvarkos aprašo patvirtinimo pakeitimo“ rekomendaciją, parengtą pagal Tvarkos aprašo priede pateiktą formą.
3. Ikimokyklinio ugdymo direktoriams, priešmokyklinio ugdymo pedagogams rengti rekomendacijas atsakingai ir profesionaliai, kurios atitiktų esamą situaciją.
4. Ikimokyklinio ugdymo įtaigoms pildant rekomendacijas atkreipti dėmesį į 24.7 papunktį: „*Vaiko, turinčio specialiųjų ugdymosi poreikių, pasiekimus vertina kartu su Mokyklos vaiko gerovės komisija, aptaria su tėvais (globėjais) ir parengia rekomendaciją, skirtą mokyklai, vykdančiai pradinio ugdymo programą, ar kitam švietimo teikėjui, kuris vykdys pradinio ugdymo programą, ir Mokyklos vaiko gerovės komisijai*“.
5. Švietimo įstaigoms, kuriose įsteigtos priešmokyklinio ugdymo grupės (Vitės pagrindinėje, P. Mašioto progimnazijoje), siekiant užtikrinti pagalbos vaikams teikimą, tikslinga pagal poreikį ir galimybes padidinti specialiąją pagalbą teikiančių specialistų (logopedų) etatų skaičių.

|  |  |
| --- | --- |
| Vyr. specialistė Aušra Dragašienė |  |